b'\n_START_ARTICLE_\nJesse James Hollywood\n_START_PARAGRAPH_\nJesse James Hollywood (s. 28. tammikuuta, 1980, Los Angeles, Kalifornia) on yhdysvaltalainen entinen huumekauppias ja elinkautisvanki. 20-vuotiaana h\xc3\xa4nest\xc3\xa4 tuli kaikkien aikojen nuorin henkil\xc3\xb6 FBI:n etsityimpien rikollisten listalla. H\xc3\xa4n nousi otsikoihin kidnapattuaan velallisensa teini-ik\xc3\xa4isen velipuolen ja murhautettuaan t\xc3\xa4m\xc3\xa4n. H\xc3\xa4n onnistui pakoilemaan viranomaisia vuosikaudet kunnes h\xc3\xa4net viimein pid\xc3\xa4tettiin Brasiliassa maaliskuussa 2005._NEWLINE_Rikollisella toiminnalla, muun muassa myym\xc3\xa4ll\xc3\xa4 marihuanaa, Hollywood ansaitsi pienen omaisuuden, jolla h\xc3\xa4n osti 200 000 $ kiinteist\xc3\xb6n San Fernandon laaksosta, Etel\xc3\xa4-Kaliforniasta sek\xc3\xa4 useita harvinaisia urheiluautoja._NEWLINE_Perjantaina 5. helmikuuta 2010 Hollywood sai viimein tuomionsa santabarbaralaisessa tuomioistuimessa. H\xc3\xa4net tuomittiin elinkautiseen ilman mahdollisuutta ehdonalaiseen._NEWLINE_Nick Cassavetesin ohjaama elokuva Alpha Dog (2007) perustuu l\xc3\xb6yh\xc3\xa4sti Jesse James Hollywoodin el\xc3\xa4m\xc3\xa4\xc3\xa4n. Elokuvassa hahmon nimi on Johnny Truelove ja h\xc3\xa4nt\xc3\xa4 esitt\xc3\xa4\xc3\xa4 Emile Hirsch.'